นโยบายเศรษฐกิจ ในยุคแห่งข้อมูล
ปลายสัปดาห์ที่ผ่านมา ธนาคารแห่งประเทศไทย ได้จัดงานใหญ่ประจำปี  BOT Symposium 2016 ขึ้น
17 ก.ย. 2559

โดย...แบงก์กลิ้ง
ปลายสัปดาห์ที่ผ่านมา ธนาคารแห่งประเทศไทย ได้จัดงานใหญ่ประจำปี  BOT Symposium 2016 ขึ้น ในปีนี้แบงก์ชาตินำเสนองานวิจัยในหัวข้อ “มิติใหม่ของนโยบายเศรษฐกิจในยุคแห่งข้อมูล” นับว่าทันสมัยและเข้ากับสถานการณ์ของโลก 
การนำข้อมูลทางอินเทอร์เน็ตมาใช้ในชีวิตประจำวัน หรือวิเคราะห์เพื่อนำมากำหนดนโยบาย น่าจะมีความสำคัญขึ้นเรื่อยๆ ในบทคัดย่อการวิเคราะห์ตลาดแรงงาน ผ่านข้อมูลอินเทอร์เน็ต ธปท.นำเสนอว่า ตลาดแรงงานในยุคเศรษฐกิจดิจิทัลที่มีรูปแบบแตกต่างจากตลาดแรงงานแบบดั้งเดิม ผู้จ้างงานและผู้สมัครงานต่างมีการพึ่งพาการใช้อินเทอร์เน็ตมากขึ้น ทั้งในการจ้างงาน สมัครงาน และหาข้อมูลต่างๆ ที่เกี่ยวข้อง
กิจกรรมทางอินเทอร์เน็ตเหล่านี้ทำให้เกิดแหล่งข้อมูลใหม่ที่สามารถนำมารวบรวมให้เป็นประโยชน์ในการวิเคราะห์ตลาดแรงงานในมุมมองใหม่ที่อาจไม่สามารถทำได้จากข้อมูลรูปแบบเดิมได้ การศึกษาเสนอการวิเคราะห์ตลาดแรงงานใน 2 รูปแบบ คือ การวิเคราะห์ข้อมูลจาก Google Trends และ การวิเคราะห์ข้อมูลจาก Website จัดหางาน
การวิเคราะห์ข้อมูลจาก Google Trends ที่จัดเก็บโดยเครื่องมือค้นหาทางอินเทอร์เน็ต มีจุดเด่นในเรื่องของความรวดเร็วทันการณ์ (Real Time) และรอบความถี่ที่สูงกว่าข้อมูลรูปแบบเดิม เช่น ข้อมูลสำรวจภาวะการทำงานของประชากร (Labor Force Survey) ซึ่งมีความล่าช้าประมาณ 1 เดือนจากการสำรวจข้อมูลตัวชี้วัดตลาดแรงงานและนำกลับมาประมวลผล การนำข้อมูลจาก Google Trends มาใช้ประกอบกับข้อมูลชุดเดิมในการคาดการณ์ปัจจุบัน (Nowcasting) อัตราการว่างงาน และ ผู้ขึ้นทะเบียนว่างงานในกรณีเลิกจ้าง สามารถอธิบายภาวะตลาดแรงงานได้ดี และเป็นข้อมูลประกอบการตัดสินใจที่สำคัญโดยเฉพาะในภาวะที่เศรษฐกิจมีความไม่แน่นอนแต่การตัดสินใจเชิงนโยบายมีความเร่งด่วนยิ่งขึ้น